Nemendur 3. - 4. bekkjar buðu foreldrum til bekkjarskemmtunar í síðustu viku þar sem þeir kynntu verkefni sem þeir unnu með umsjónarkennara sínum Þórgunni Maríu ( Mæju okkar ) í tengslum við námsefnið Íslenskir þjóðhættir . Þeir útbjuggu forláta torfbæ , hvar hjón bjuggu með 6 börn og sögðu frá lifnaðarháttum , siðum og menningu þess tíma . Höfðu þeir víða leitað fanga og var internetið ein uppspretta fróðleiks auk samtals við eldri íbúa á Klausturhólum . Verkefni sem þetta nær yfir margar námsgreinar , s.s. ritun , framsögn og tjáningu . Það fór ekki á milli mála að mikill metnaður var lagður í vinnuna og áhugi og gleði sveif yfir vötnum . Virkilega vel unnið og vel flutt . Óskum við nemendum og kennara til hamingju með þetta flotta verkefni .